text: På besøg hos Cathrin Buron - vinderen af Den Store Strikkedyst 
  08 november 2015 kl. 16.57
  Cathrin Buron er en kiste glad strikker - lørdag aften vandt hun finalen i Den Store Strikkedyst. 
  En drøm er gået i opfyldelse for Cathrin Buron, for at vinde Den Store Strikkedyst,  så kan det ikke blive bedre, synes den inkarnerede strikker fra Tønder.
  Den 56-årige folkeskolelærer var egentlig udtaget til at deltage i første sæson af Den Store Strikkedyst, men hun måtte i sidste øjeblik melde fra på grund af nogle personlige omstændigheder.
  Da TV SYD så søgte deltagere til anden sæson, meldte Cathrin sig igen på banen. Og som den formidable strikker hun er, klarede hun endnu en gang castingen, og skulle selfølgelig med til at dyste om at være Syd- og Sønderjyllands bedste amatørstrikker.
  Cathrins familie, der består af mand og fire sønner, vidste godt Cathrin er en passioneret strikker, som strikker meget og gerne, men de var ikke helt klar over, hvor dygtig en strikker deres hustru og mor er. 
  Som Den Store Strikkedyst skred frem, gik det op for dem, at hun faktisk kan noget med garn og pinde som kun få kan, men som Cathrin siger med en latter: "Mænd forstår sig sjældent på strik".
  